
Poroci i preljuba su najčešći tajni saputnici dvostrukog života. Ono što počne kao povremeno piće ili eksperiment, može prerasti u paralelni svet u kojem partner krije gde je bio, s kim i zašto mu nestaju novac i energija.

Poroci i preljuba nikada ne ostanu tajna zauvek. Oni pre ili kasnije izađu na površinu – kroz zdravlje, finansije ili raspad poverenja. Što ranije prepoznate dvostruki život partnera, to je veća šansa da se zaustavi pre nego što potpuno uništi porodicu.

Šta znači „dvostruki život“ u braku, u stvari, zašto ljudi kriju deo svog života od partnera? Ove nedoumice nas dovode do glavnog pitanja – Koliko dobro zaista poznajemo osobu sa kojom živimo?

Dvostruki život nikada ne počinje velikim potezima. On se rađa u sitnim tajnama, prećutkivanjima i

„bezazlenim “lažima koje vremenom prerastaju u zid između dvoje ljudi. Bilo da je reč o skrivenim dugovima, porocima, tajnim vezama ili paralelnim životima, istina uvek nađe put da ispliva. A kada se to dogodi, posledice retko ostavljaju brak i porodicu neokrznute.

Ova knjiga nije pisana da bi etiketirala, već da bi otvorila oči. Ona je vodič kroz skrivene obrasce ponašanja, znakove upozorenja i priče koje pomažu da shvatimo kako dvostruki život nastaje i kako ga možemo prepoznati. Najvažnije – ona je podsetnik da niste sami i da, ma koliko istina bila teška, uvek postoji izlaz.

Jer iza svake tajne stoji izbor – da li će ostati neizgovorena i uništavati tiho, ili će biti otkrivena i time otvoriti vrata za promenu. Na vama je da odlučite da li ćete okrenuti glavu, ili se suočiti s istinom.

Ova knjiga takođe istražuje fenomen dvostrukog života u braku: zašto ljudi kriju deo sebe od onih koje najviše vole, kako se takvo ponašanje prepoznaje i kakve posledice ostavlja na odnos. Cilj nije da osudi, već da otkrije i objasni – da pruži razumevanje onima koji sumnjaju, ali i onima koji kriju deo svog sveta. Šta je često pogrešno shvaćeno, šta je obično istina, znaci kojih trebate da budete svesni, moguće razloge, kao i posledice i preporučene korake kako postupiti. Hajde da prođemo zajedno kroz ovu tematiku, imam i svojih, ličnih primera iz dalje prošlosti, pa možda prepoznate nekog kolegu, prijatelja, komšiju u istim. A ne daj Bože – sebe.

Koliko zaista poznajemo osobu sa kojom delimo život?

Brak je za mnoge sinonim za poverenje, iskrenost i bliskost. Ipak, iza zatvorenih vrata često se kriju tajne koje nikad ne ugledaju svetlost dana. Dvostruki život bračnog partnera nije retkost, sećam se da sam prilično često nailazio na likove, a bogami i poznanice koji su bez imalo griže savesti imali redovne afere. Stalno su govorili da im je to izduvni ventil, i odličan balans za mir u kući. Naravno, daleko od toga da je skrivena ljubavna veza jedini oblik dvostrukog života u braku, možemo beskrajno pisati i slušati o tajnim finansijama, neobičnim hobijima, duplim profilima na društvenim mrežama i slično. Upravo je dupli profil na jednoj mreži napravio problem suprugu moje poznanice, kada ga je izvalila. To je za nju bio potpuno nov osećaj (neverica + trenutna mržnja ), a još poražavajuće joj je bio njegov nastup i ideja kako da opravda dopisivanja sa tamo nekim cicama. Ladno je mislio da će sa puno pažnje, redovnim večerama i svakodnevnim intimnim noćima vratiti njeno poverenje. Idiot, mislim da je iskazao priličnu emotivnu nezrelost. Šta vi mislite? Koji je pravi način da minimizirate sranje koje ste, ne daj Bože, napravili, odnosno koji je pravi put do ponovnog poverenja drage Vam osobe? Naravno da je brisanje tog profila koji Vas je izdao prvi korak, ali to je i najlakši korak. Kako kasnije? Pored dobre volje i rešenosti da dovedete brak u pređašnje stanje, verovatno Vam tek na kraju pada napamet činjenica: ufff, koliko će vode ispod mosta proteći do ponovne harmonije? I ja kažem: ufff, srećno prijatelju. Lično, nisam siguran kako bih reagovao na sličan problem, srećom nikada mi se nije dogodio, i smatram se blagoslovenim zbog toga. Mislim ok, sve, sve, ali nemoj u tuđi krevet. Koliko bre imaš godina, tinejdžeru nijedan !? Zar nisi imao i uživao u onoj: mladost-ludost fazi? Osobe sklone ovakvim navikama verovatno u glavi imaju 

za vodilju rečenicu: Zadovoljstvo pre svega. Čitao sam negde da je jedan od znakova Impulsivnosti nemogućnost odlaganja zadovoljstva. Aha, pa ti vidi s čime imaš posla.

Nego, da se vratimo knjizi; Šta znači dvostruki život u braku? Takav život podrazumeva situaciju kada jedan od partnera vodi paralelni, skriveni život, o kojem drugi ništa ne zna. To može biti emotivna veza, finansijski aranžman, posao ili hobi, ali i čitav identitet koji se pažljivo čuva u tajnosti. Za razliku od sitnih tajni – poput toga da li je partner potrošio više novca na garderobu – dvostruki život nosi sa sobom ozbiljne posledice. On zahteva stalnu kontrolu, laganje i skrivanje tragova. Znam ponešto o tome, s obzirom da sam do skoro bio vrlo poročan( sve osim kockanja), tako da su mi laganje i sakrivanje punih (i praznih) flašica bili svakodnevnica. Takav način života, bez obzira na motiv, stvara zid između dvoje ljudi koji bi trebalo da budu najbliži jedno drugom.

